Griekwastad-moorde: Raaisel oor onbekende vingerafdruk dalk opgelos | Maroela Media
Die raaisel van die onbekende vingerafdruk wat op 'n koeldrankglas buite die Griekwastad-plaashuis gevind is, is moontlik opgelos.
"Daar is 'n sterk moontlikheid dat die vingerafdruk aan Marthella Steenkamp behoort," het ao. Phillip Bekker, 'n vingerafdruk-kenner van die polisie se misdaadtoneeleenheid en laboratorium in Port Elizabeth, Dinsdagmiddag aan die Noord-Kaapse hooggeregshof in Kimberley gesê.
Regter Frans Kgomo hoor tans getuienis aan in die moordsaak van 'n 17-jarige seun wat van die moord op Deon Steenkamp (44), sy vrou Christelle (43) en hul dogter Marthella (14) verdink word. Hulle is op 6 April 2012 omstreeks 18:00 op hul plaas Naauwhoek naby Griekwastad vermoor. Die tiener word ook aangekla van verkragting en dwarsboming van die gereg.
Bekker het Dinsdagmiddag noukeurig deur die metodes gegaan oor hoe die eenheid tot dié gevolgtrekking gekom het. Vroeër in die ondersoek was dit 'n raaisel aan wie die vingerafdruk behoort het.
Ondersoekbeamptes het geen vingerafdrukke op rekord gehad om die vingerafdruk mee te identifiseer nie. Ondersoekbeamptes het ook geen vingerafdrukke van Marthella op die staat se databasis gehad nie.
Die ondersoekbeamptes het haar vingerafdrukke van skoolboeke gekry om te kyk of dit moontlik met die vingerafdruk op die glas ooreenstem.
Bekker het getuig dat die vingerafdrukke wat op die skoolboeke voorkom ooreenstem met dié op die glas en dat Marthella die glas vasgehou het.
Bekker het aan Kgomo gesê die vingerafdrukke op die glas is dié van 'n kind of 'n jong volwassene en dat daar geen teken was dat 'n volwassene die glas vasgehou het nie. Sewe identifiseerbare punte op 'n vingerafdruk is die standaardpraktyk in Suid-Afrika om 'n vingerafdruk uit te ken. Bekker het egter gesê hy kon net vyf punte identifiseer maar dit gee 'n redelike moontlikheid dat Marthella uit die glas gedrink het.
William Coetzee, hoof van die verdagte se verdedigingspan, het gesê hulle sal eers met Bekker se kruisverhoor begin nadat hul kenner Dinsdagaand na al die bewyse gekyk het.
Die verdedigingspan het Dinsdag ook nie twee van die staat se ander kenners onder kruisverhoor geplaas nie.
Lt. Cicilia Janse van Rensburg het oor DNS-monsters gepraat wat op die toneel gevind is. Lees meer hier.
Ao. Nosamose Nhlapo het gesê dat elke slagoffer met twee verskillende vuurwapens wat aan Deon behoort het, geskiet is. Lees meer hier.
Hoe de duiwel kom hulle nou eers agter dit is Martella se vingerafdruk? Na meer as 'n jaar se ondersoek!!
Ja nee Lize ek stem saam. Iets klink nie vir my lekker nie. Selfde dat hy haar verkrag het, maar voorheen het hulle gese dat die "merke" wat gevind is agv perd ry is. Dis regtig n deurmekaar spul, wonder of hulle weet wat hulle doen.
Ek weet nie, die hele verhaal klink net of hulle nie hulle werk reg doen nie. Ek glo nie die 17 jarige het die moorde gepleeg nie. malempie se volgers het dit gedoen en dis als net n toesmeer komplot.
Swak uiters swak ondersoek werk van die Polisie se kant! Daar moes vingerafdrukke van al drie oorledenes geneem gewees het om moontlike vingerafdrukke op die misdaad toneel uit te skakel…..Ek moet egter die Polisie erkenning gee dat hul wel die regte persoon vir die misdaad gearresteer en aangekla het alhoewel hul n bietjie lank geneem het om tot daardie gevolgtrekking te kom!!
Dink die ondersoek is baie goed gedoen deur kundiges en mense wat spesialiseer in hulle onderskeie rigtings. Maklik om altyd kritiek te lewer. Alles lyk altyd so maklik as jy op die kantlyn staan. Geluk aan die ondersoekspan. Dink julle het uitstekende werk gedoen en dat die skuldige tog aan die pen sal ry.